
**Cyngor Sir Ceredigion**

**Polisi a Chanllawiau**

**Diogelu Plant ac Oedolion sydd mewn Perygl**

****

**Mae diogelu yn fusnes i bawb ym mhob Gwasanaeth**

**yng Nghyngor Sir Ceredigion**

**Mae'r Polisi hwn yn amlinellu ymrwymiadau a threfniadau'r Cyngor**

**yn unol â'r cyfrifoldebau hyn**

Medi 2018

|  |  |
| --- | --- |
| ***Mae'r Polisi a'r Gweithdrefnau hyn wedi cael eu datblygu o fewn cyd-destun rhwymedigaethau a gofynion statudol Cydraddoldeb a Hawliau Dynol*** | |
| Lleoliad y Ddogfen | Penmorfa, Aberaeron, Ceredigion, SA46 0PA |
| Awduron y Ddogfen | Buddug Ward, 2014  Elfed Hopkins, 2016  Elfed Hopkins 2017  Elfed Hopkins 2018 |
| Swyddog Arweiniol | Swyddog Arweiniol Corfforaethol – Gwasanaethau Plant |
| Perchennog y Ddogfen | Swyddog Arweiniol Corfforaethol – Gwasanaethau Plant |
| Hygyrchedd | Mae'r ddogfen hon ar gael mewn fformatau electronig a chopi caled |
| Cymeradwywyd gan | Y Cabinet |
| Dyddiad Cymeradwyo | 1 Ebrill 2014  20 Mehefin 2017 |
| Enw'r ddogfen y mae'n ei disodli | Cyngor Sir Ceredigion  Polisi a Chanllawiau Diogelu Plant ac Oedolion Agored i Newid Chwefror 2014  A  Polisi a Chanllawiau Diogelu Plant ac Oedolion sydd mewn Perygl  Medi 2016 |
| Dyddiad Adolygu | Bydd y ddogfen hon yn cael ei hadolygu o leiaf bob tair blynedd ar ôl dyddiad ei chymeradwyo, yr adolygiad nesaf i ddigwydd heb fod yn hwyrach na Mawrth 2020. Gall adolygiadau interim gael eu cynnal yn ôl y gofyn. |
| Cyfyngiadau Cylchrediad Allanol | Dim |
| Staff y'i dosbarthwyd iddynt a dyddiad |  |

|  |  |  |
| --- | --- | --- |
| **Diweddariadau, Diwygiadau a Newidiadau** | | |
| Fersiwn | Manylion y Newid | Dyddiad |
| Rhif 2 | Adolygiad Interim | Ionawr 2016 |
| Rhif 3 | Adolygiad Sylweddol | Medi 2016 |
| Rhif 4 | Gwelliannau ar ôl penderfyniad y Cabinet ar 20 Mehefin 2017 | Rhagfyr 2017 |
| Rhif 5 | Adolygiad Interim yn dilyn Ailstrwythuro (Cam 1) ac adolygiad o aelodaeth a chyfrifoldebau'r Cabinet | Medi 2018 |

**Y Broses Gyfeirio**

* **Dylai unrhyw aelod o staff sydd â phryderon ynglŷn â diogelwch plentyn neu oedolyn gysylltu â'r Swyddog Diogelu Dynodedig yn y Gwasanaeth ar unwaith.**
* **Os yw Cynghorydd Sir (neu unrhyw aelod o'r cyhoedd) yn pryderu ynglŷn â diogelwch unigolyn dylai gysylltu â'r Porth Gofal ar unwaith ar 01545 574000.**
* **Dylid cysylltu â Gwasanaeth Tu Allan i Oriau'r Gwasanaethau Cymdeithasol ar 0300 4563554 os yw'r mater yn codi ar ôl 5.00pm, Llun - Gwener, ac ar benwythnosau a Gwyliau Banc.**
* **Rhaid cysylltu â'r Heddlu ar unwaith os yw'r plentyn neu'r oedolyn mewn perygl.**
* **Os nad yw'r Swyddog Dynodedig ar gael, rhaid cyfeirio'r mater i'r Porth Gofal/Gwasanaeth Tu Allan i Oriau (manylion fel y nodir uchod). Mae'n hollbwysig i beidio ag oedi.**
* **Mae copi o'r Ffurflen Gyfeirio i'w weld yn Atodiad 6.**

**Tabl Cynnwys**

|  |  |  |
| --- | --- | --- |
| **Adran** |  | **Tudalen** |
| **1.** | **Datganiad o Ddiben** | **5** |
| **2.** | **Cyflwyniad** | **7** |
| **3.** | **Cyfrifoldebau a Dyletswyddau** | **9** |
| **4.** | **Swyddogaethau Swyddogion Allweddol ac Aelodau** | **10** |
| **5.** | **Canllawiau Ychwanegol** | **15** |
| **6.** | **Y Broses Gyfeirio** | **15** |
| **7.** | **Trefniadau Corfforaethol a Llywodraethu eraill** | **15** |
| **8.** | **Adrodd, Monitro ac Adolygu** | **20** |
|  | **Atodiadau 1 - 10**  Atodiad 1 - Arwyddion o Gamdriniaeth  Atodiad 2 - Cod Ymddygiad ar gyfer Cyflogeion Llywodraeth Leol  Atodiad 3 - Hyfforddiant Diogelu  Atodiad 4 - DBS/Polisi Recriwtio Diogel (ar gyfer staff sy'n gweithio gyda grwpiau agored i niwed - plant a/neu oedolion)  Atodiad 5 - Canllawiau Ymarfer Da i Gynghorwyr: Cyswllt Diogel â Phlant ac Oedolion Agored i Niwed  Atodiad 6 - Y Ffurflen Gyfeirio a gwybodaeth ategol  Atodiad 7 - Ymdrin â Honiadau o Gam-drin Proffesiynol  Atodiad 8 - Cylch Gorchwyl: Bwrdd Diogelu Strategol Ceredigion  Atodiad 9 - Cynllun Gwaith Diogelu Corfforaethol (Cynllun Gweithredu)  Atodiad 10 - Mesur Effaith a Monitro  Atodiad 11 - Swyddogion Diogelu Dynodedig | **22** |

1. **Datganiad o Ddiben**

Diben y ddogfen hon yw cyflwyno "Polisi a Chanllawiau Diogelu Plant ac Oedolion sydd mewn Perygl" Cyngor Sir Ceredigion.

Mae amcanion y Polisi a Chanllawiau Diogelu fel a ganlyn:

* Dangos sut y bydd Cyngor Sir Ceredigion yn bodloni ei ymrwymiadau cyfreithiol o ran diogelu plant ac oedolion;
* Rhoi sicrwydd i aelodau'r cyhoedd, defnyddwyr gwasanaeth, cynghorwyr, gweithwyr a phobl sy'n gweithio ar ran y Cyngor bod trefniadau clir yn eu lle i ddiogelu ac amddiffyn plant ac oedolion;
* Bod gan staff a chynghorwyr y Cyngor ganllawiau clir i'w dilyn pan allai plentyn neu oedolyn fod mewn perygl o niwed.

Mae Cyngor Sir Ceredigion yn credu ei bod hi bob amser yn annerbyniol i blentyn neu oedolyn gael ei gam-drin neu gael niwed o unrhyw fath. Adlewyrchir hyn yn yr egwyddorion isod sy'n sail i'r Polisi a Chanllawiau:

* Mae gan bob plentyn ac oedolyn (waeth beth fo'u cefndir, diwylliant, oedran, anabledd, rhyw, ethnigrwydd, cred grefyddol) yr hawl i gymryd rhan mewn cymdeithas ddiogel heb unrhyw drais, ofn, camdriniaeth, bwlio a gwahaniaethu; mae gan bob plentyn ac oedolyn yr hawl i gael eu gwarchod rhag niwed, camfanteisio, a chamdriniaeth;
* Byddwn fel Cyngor yn rhoi lles plant ac oedolion wrth wraidd ein polisïau a'n gweithdrefnau;
* Byddwn fel Cyngor yn gweithio'n agos mewn partneriaeth â phlant, eu rhieni, gofalwyr, oedolion ac asiantaethau eraill er mwyn diogelu a hyrwyddo lles plant ac oedolion;
* Byddwn fel Cyngor yn parchu hawliau, dymuniadau, teimladau a phreifatrwydd plant ac oedolion trwy wrando arnynt a lleihau i'r eithaf unrhyw risgiau a allai effeithio arnynt;
* Byddwn fel Cyngor yn buddsoddi mewn gwaith ataliol ac ymyrraeth gynnar, gan geisio osgoi sefyllfaoedd lle gallai camdriniaeth neu honiadau o gamdriniaeth neu niwed ddigwydd.

1.1 Canlyniadau

Mae'r Polisi a Chanllawiau yn adlewyrchu ymrwymiad y Cyngor i ddiogelu plant ac oedolion a'u hamddiffyn rhag cael eu cam-drin pan fyddant yn derbyn gwasanaethau a drefnir ac a ddarperir gan neu ar ran, y Cyngor.

Ar ôl cyflwyno'r Canllawiau, byddwn yn mesur yr effaith yn gyson er mwyn cyflawni'r canlyniadau lefel uchel canlynol:

* Dealltwriaeth glir ymysg staff, cynghorwyr a'r rhai sy'n gweithio ar ran y Cyngor o bolisïau a chanllawiau diogelu plant ac oedolion;
* Gweithdrefnau corfforaethol ac adrannol cadarn yn eu lle er mwyn sicrhau cydymffurfiaeth â'r Polisïau a Chanllawiau a gyflwynir yma;
* Trefniadau cyfathrebu clir a hygyrch yn eu lle ar draws y sefydliad, gan gynnwys gwybodaeth am y swyddogion allweddol ym mhob Gwasanaeth sydd â chyfrifoldeb am faterion diogelu plant ac oedolion;
* Cysondeb rhwng y canllawiau hyn a'r gweithdrefnau sy'n weithredol ar lefel Cymru gyfan, a phrotocolau cysylltiedig ar gyfer diogelu plant ac oedolion;
* Staff a chynghorwyr yn cael gwybodaeth a hyfforddiant ynglŷn â'r canllawiau a bod hwn yn drefniant parhaol a chyson o fewn y sefydliad.

1.2 Cwmpas

Mae'r polisi hwn yn cwmpasu pob 'plentyn' ac oedolyn agored i niwed dros 18 oed waeth beth fo'u rhyw, oedran, ethnigrwydd, anabledd, cyfeiriadedd rhywiol, cefndir crefyddol neu ddiwylliannol.

Mae natur y sefydliad yn golygu ei bod hi'n anochel y bydd graddau amrywiol o gysylltiad yn digwydd â phlant ac oedolion agored i niwed, ac mae’n hanfodol felly i’n polisi sicrhau bod canllawiau clir yn eu lle ar gyfer diogelu a hyrwyddo eu lles, yn ogystal ag amddiffyn ein gweithwyr ac oedolion eraill sydd mewn swyddi cyfrifol rhag honiadau posibl o gamdriniaeth.

1.3 Cyfrifoldebau

Mae cyfrifoldeb gan bob Cynghorydd, pob aelod o staff, pob gwirfoddolwr a phob darparwr gwasanaeth dan gontract i ddilyn y gweithdrefnau a'r canllawiau a amlinellir yn y polisi hwn.

**1.4 Byrfoddau**

CSC - Cyngor Sir Ceredigion

AP - Amddiffyn Plant

DBS - Cynllun Datgelu a Gwahardd

POVA - Amddiffyn Oedolion Agored i Niwed

**1.5 Cydraddoldeb**

Mae'n rhaid dilyn y Polisi Cydraddoldeb i sicrhau nad oes unrhyw wahaniaethu ar sail hil ac ethnigrwydd, anabledd, oedran, rhyw, cyfeiriadedd rhywiol, crefydd a chred, yr Iaith Gymraeg neu hawliau dynol.

**1.6 Dogfennau cysylltiedig**

* Gweithdrefnau Amddiffyn Plant Cymru Gyfan 2008
* Mewn Dwylo Diogel
* Polisi a Gweithdrefnau Interim Cymru ar gyfer Amddiffyn Oedolion Agored i Niwed rhag cael eu Cam-drin 2013
* Deddf Plant 1989 a 2004
* Deddf Cydraddoldeb 2010
* Deddf Hawliau Dynol 1998
* Deddf Galluedd Meddyliol 2005
* Mwy na Geiriau (2016)
* Deddf Gwasanaethau Cymdeithasol a Llesiant (Cymru) 2014
* Deddf Trais yn erbyn Menywod, Cam-drin Domestig a Thrais Rhywiol (Cymru) 2015
* Deddf Gwrthderfysgaeth a Diogelwch 2015
* Deddf Caethwasiaeth Fodern 2015

**1.7 Atodiadau**

Mae'r atodiadau yn cynnwys canllawiau a chyfeiriadau ychwanegol a dogfennau asesu risg i'w defnyddio pan fydd pryderon diogelu yn codi.

Atodiad 1 - Arwyddion o Gamdriniaeth

Atodiad 2 - Cod Ymddygiad ar gyfer Cyflogeion Llywodraeth Leol

Atodiad 3 - Hyfforddiant Diogelu

Atodiad 4 - DBS/Polisi Recriwtio Diogel (ar gyfer staff sy'n gweithio gyda grwpiau agored i niwed - plant a/neu oedolion)

Atodiad 5 - Canllawiau Ymarfer Da i Gynghorwyr: Cyswllt Diogel â Phlant ac Oedolion Agored i Niwed

Atodiad 6 - Y Ffurflen Gyfeirio a gwybodaeth ategol

Atodiad 7 - Ymdrin â Honiadau o Gam-drin Proffesiynol

Atodiad 8 - Cylch Gorchwyl: Bwrdd Diogelu Strategol Ceredigion

Atodiad 9 - Cynllun Gwaith Diogelu Corfforaethol (Cynllun Gweithredu)

Atodiad 10 - Mesur Effaith a Monitro

Atodiad 11 - Swyddogion Diogelu Dynodedig

**2.0 Cyflwyniad**

Un o flaenoriaethau corfforaethol Cyngor Sir Ceredigion yw sicrhau bod pobl agored i niwed yn cael eu hamddiffyn a'u bod yn gallu byw mor annibynnol â phosibl.

Fel Cyngor credwn fod gan bob plentyn ac oedolyn yr hawl i gael ei ddiogelu rhag niwed. Mae'r Cyngor yn cydnabod ei rôl a'i gyfrifoldebau i roi arweiniad pendant i staff, Cynghorwyr, partneriaid a'r bobl a wasanaethwn yn y maes allweddol hwn.

Mae "diogelu" yn fusnes i bawb o bob Gwasanaeth o fewn y Cyngor. Er mai Gwasanaethau Cymdeithasol yw'r Gwasanaeth Arweiniol ar gyfer delio ag ymholiadau ynghylch honiadau/pryderon y gallai plant ac oedolion fod yn dioddef niwed sylweddol, mae gan bawb gyfrifoldeb i ddiogelu lles plant, pobl ifanc ac oedolion, beth bynnag yw rôl yr unigolyn.

Mae "diogelu" yn gysyniad ehangach nag amddiffyn plant ac oedolion ac mae'n ymwneud â hyrwyddo:

* iechyd corfforol, emosiynol a meddyliol;
* amddiffyn rhag niwed ac esgeulustod;
* addysg, hyfforddiant a hamdden;
* cyfrannu at gymdeithas;
* lles cymdeithasol ac economaidd.

Er y dylai fod ymrwymiad gan bob sefydliad sy'n gweithio gyda phlant, pobl ifanc ac oedolion i ddiogelu a hyrwyddo eu lles, mae gan nifer o sefydliadau rolau neu ddyletswyddau statudol:

* O dan Adran 28 o **Ddeddf Plant 2004**, mae'n ddyletswydd ar Gyngor Sir Ceredigion i sicrhau ei fod yn cyflawni ei swyddogaethau mewn ffordd sy'n diogelu a hyrwyddo lles plant.
* At ddibenion y polisi hwn mae plentyn wedi'i ddiffinio fel unrhyw un sydd heb gyrraedd ei ben-blwydd yn 18 oed. Felly mae 'plant' yn golygu 'plant a phobl ifanc' drwy'r ddogfen hon. Nid yw'r ffaith bod plentyn wedi cyrraedd ei ben-blwydd yn 16 oed, yn byw'n annibynnol neu mewn addysg bellach, yn aelod o'r lluoedd arfog, yn yr ysbyty neu yn y ddalfa yn yr ystâd ddiogel yn newid ei statws neu ei hawl i gael gwasanaethau neu i gael ei amddiffyn o dan ddeddfwriaeth gyfredol.
* O dan Adran 17 o **Ddeddf Trosedd ac Anhrefn 1998**, mae'n ddyletswydd ar Gyngor Ceredigion i sicrhau bod pob cam rhesymol yn cael ei gymryd er mwyn amddiffyn oedolion ac atal trosedd ac anrhefn wrth gyflawni ei swyddogaethau.
* At ddibenion y polisi hwn, mae oedolyn wedi'i ddiffinio fel unigolyn dros 18 oed. Fel y cyfeirir ato o fewn y **Ddeddf Gwasanaethau Cymdeithasol a Llesiant (Cymru) 2014,** mae oedolyn agored i niwed yn dod yn oedolyn sydd mewn perygl pan fydd:
  + 1. yn cael neu mewn perygl o gael ei gam-drin neu ei esgeuluso
    2. angen am ofal a chymorth arno/arni (os yw'r awdurdod yn bodloni unrhyw un o'r anghenion hynny neu beidio); ac
    3. o ganlyniad i'r anghenion hynny nid yw'n gallu diogelu ei hun yn erbyn y gamdriniaeth neu'r esgeulustod neu'r perygl o gamdriniaeth neu esgeulustod.
* Mae **Deddf Trais yn erbyn Menywod, Cam-drin Domestig a Thrais Rhywiol (Cymru) 2015** yn ceisio gwella'r trefniadau ar gyfer atal trais seiliedig ar ryw, camdriniaeth a thrais rhywiol. Mae amddiffyn dioddefwyr a'r cymorth i bobl a effeithir yn seiliedig ar y ddyletswydd 'Gofyn a Gweithredu' sydd ar staff gwasanaethau cyhoeddus i ofyn i ddioddefwyr posibl a oes posibilrwydd eu bod nhw'n dioddef trais yn erbyn menywod, cam-drin domestig a thrais rhywiol, a gweithredu er mwyn lleihau dioddefaint a niwed.
* Mae dyletswydd ar awdurdodau lleol i adnabod unigolion a theuluoedd sy'n agored i niwed ac sydd mewn perygl o gael eu radicaleiddio gan bob math o eithafiaeth. Mae **Deddf Gwrthderfysgaeth a Diogelwch 2015** a'i chanllawiau yn nodi'r plant a'r oedolion a allai fod yn agored i ideolegau sy'n eu rhoi nhw, eu teuluoedd a'r cyhoedd mewn perygl pe baent yn cael eu denu i weithredu ar gredoau eithafol. Mae adnabod unigolion sydd mewn perygl a phenderfynu pa gamau y mae angen eu cymryd i'w cefnogi yn cael ei ategu gan y broses ymyrryd amlasiantaeth 'Channel' sy'n eu rhwystro rhag parhau i ymddwyn yn y fath fodd.
* Mae caethwasiaeth fodern yn cwmpasu caethwasiaeth, cafanteisio'n rhywiol, masnachu pobl, llafur gorfodol a chaethwasanaeth domestig. Mae masnachwyr pobl a meistri caethwasiaeth yn defnyddio pa bynnag ddull sydd ganddynt i ddarbwyllo, twyllo a gorfodi unigolion i fywyd o gamdriniaeth, caethwasanaeth a thriniaeth annynol. Ym Mawrth 2015, roedd y **Deddf Caethwasiaeth Fodern** **2015** wedi cydgrynhoi a symleiddio'r troseddau presennol yn un Ddeddf, gan sicrhau bod troseddwyr yn gallu cael cosbau difrifol addas. Mae'r Ddeddf hefyd yn cyflwyno pwerau newydd i'r llysoedd roi cyfyngiadau ar unigolion er mwyn gwarchod pobl rhag y niwed a achosir gan gaethwasiaeth fodern.

**3.0 Cyfrifoldebau a Dyletswyddau**

Mae cyfrifoldeb ar bob cynghorydd, pob aelod o staff, pob gwirfoddolwr a phob darparwr gwasanaeth dan gontract i ddilyn y gweithdrefnau a'r canllawiau a amlinellir yn y polisi hwn.

Drwy ddilyn y gweithdrefnau a'r canllawiau cywir, mae modd sicrhau bod y camau priodol yn cael eu cymryd i ddelio ag unrhyw honiad neu bryder, bod gwasanaethau'n cael eu cynllunio a'u darparu mewn ffordd sy'n diogelu plant ac oedolion, a bod staff yn gallu gweithredu'n ddiogel.

**Mae pob aelod o staff, cynghorydd y cyngor, gwirfoddolwr a darparwr gwasanaeth â chyfrifoldeb yn y maes diogelu. Mae'n bwysig iawn pwysleisio hyn.**

Golygai hyn fod gan bob Gwasanaeth o fewn y Cyngor rôl allweddol i'w chwarae a bod rhaid iddynt gymryd perchnogaeth lawn o'r maes diogelu. Mae'n dilyn felly bod angen sicrhau bod trefniadau a gweithdrefnau clir yn eu lle o fewn pob Gwasanaeth yn y Cyngor i wneud yn siŵr bod ymchwiliadau i honiadau/pryderon y gallai plant ac oedolion fod yn dioddef niwed sylweddol yn cael sylw dyledus. Yn ogystal, mae'n rhaid i bob gwasanaeth ddeall ble mae materion diogelu yn fwyaf tebygol o godi yn eu gwasanaeth arbennig nhw, a sicrhau bod y polisïau, gweithdrefnau a chanllawiau priodol ganddynt yn eu lle i'w rheoli'n dda.

Mae'r ddogfen hon yn dwyn ynghyd y polisïau a chanllawiau corfforaethol ym maes diogelu plant ac oedolion, a bydd yn gweithredu fel fframwaith ar gyfer gweithdrefnau pob Gwasanaeth yn y Cyngor.

4.0 Swyddogaethau Swyddogion Allweddol ac Aelodau

**4.1 Y Prif Weithredwr**

Y deiliad swydd presennol: **Eifion Evans**

Mae gan y Prif Weithredwr gyfrifoldeb cyffredinol am sicrhau bod polisi a gweithdrefnau diogelu plant ac oedolion effeithiol yn eu lle a'u bod yn cael eu gweithredu.

Mae'r Prif Weithredwr hefyd yn gyfrifol am ddatblygu dulliau llywodraethu corfforaethol effeithiol a bodloni'r holl ofynion statudol. Er hynny, mae rhai Swyddogion Allweddol y mae'n werth tynnu sylw atynt oherwydd eu cyfrifoldebau ym maes diogelu.

4.2 Cyfarwyddwr Statudol (Gwasanaethau Cymdeithasol)

Y deiliad swydd presennol: Carys James

Y Cyfarwyddwr Statudol (Gwasanaethau Cymdeithasol) sydd â cyfrifoldeb terfynol a diwahân ar faterion diogelu. Mae'n gyfrifol am sicrhau bod gan y Cyngor fesurau diogelu priodol ar gyfer amddiffyn plant a phobl ifanc, oedolion a phobl hŷn agored i niwed, ac am adrodd ar lefel gorfforaethol i Gynghorwyr am eu heffeithiolrwydd.

Mae'r Cyfarwyddwr Statudol yn gyfrifol am y canlynol:

* goruchwylio'r broses o weithredu, monitro a gwella gweithdrefnau diogelu ac amddiffyn plant ac oedolion;
* sicrhau bod trefniadau a phrosesau adrodd cadarn yn eu lle ar gyfer diogelu plant ac oedolion ac adrodd ar lefel gorfforaethol ac i'r Aelodau;
* sicrhau effeithiolrwydd y Bwrdd Diogelu Rhanbarthol;
* gwneud yn siŵr bod gwersi yn cael eu dysgu yn dilyn adolygu achosion difrifol, a'u bod yn cael eu cymhwyso fel bo angen gan bob asiantaeth, gan gydnabod bod effeithiolrwydd trefniadau'n dibynnu ar ansawdd cyfraniad pob asiantaeth;
* codi'r proffil, cefnogi'r polisi a sicrhau bod y Cyngor yn cydymffurfio'n llawn â'r Polisi a Chanllawiau Diogelu Plant ac Oedolion;
* sicrhau bod pob aelod o staff y Gwasanaethau Cymdeithasol yn deall ac yn gweithredu safonau uchel o ran adnabod risg ac arferion diogelu;
* hyrwyddo mwy o ymwybyddiaeth ymysg y cyhoedd o faterion diogelu plant ac oedolion, ac addasu arferion gwaith cymdeithasol yng ngoleuni ymchwil perthnasol;
* codi safonau mewn arferion gwaith cymdeithasol trwy oruchwylio proffesiynol, hyfforddiant a chyfleoedd eraill i ddysgu a myfyrio, fel bod staff sy'n gweithio ym maes diogelu'n cael eu cefnogi'n briodol;
* cyflwyno sylwadau, yn ei rôl statudol, ar adroddiadau'r Cabinet sy'n ymwneud a'r maes diogelu.

Er bod gan bob aelod o staff gyfrifoldeb i ddiogelu a hyrwyddo lles plant ac oedolion, y Cyfarwyddwr Statudol yw'r Uwch Swyddog o fewn y Cyngor sydd ag atebolrwydd terfynol a diwahân am hyn.

4.3 Cyfarwyddwr Arweiniol Plant a Phobl Ifanc

Y deiliad swydd presennol: Barry Rees

Mae Deddf Plant (2004) yn rhoi dyletswydd ar bob awdurdod lleol yng Nghymru i benodi cyfarwyddwr arweiniol ar gyfer gwasanaethau plant a phobl ifanc a phenodi aelod arweiniol penodedig ar gyfer gwasanaethau plant a phobl ifanc. Nid yw rôl y Cyfarwyddwr Arweiniol yng Nghymru yn newid y trefniadau ar gyfer awdurdod gweithredol neu newid atebolrwydd am wasanaethau. Mae gan Gyfarwyddwr Arweiniol Gwasanaethau Plant a Phobl Ifanc yng Nghrymu dair phrif rôl:

* Yn gyntaf, y Cyfarwyddwr Arweiniol fydd yn gyfrifol am hybu partneriaeth wrth gynllunio ar gyfer plant a phobl ifanc yn gorfforaethol ar draws adrannau'r awdurdod lleol ac ar draws yr awdurdod a'i bartneriaid;
* Yn ail, bydd y Cyfarwyddwr Arweiniol yn cynnig yr arweinyddiaeth sydd ei hangen i sicrhau bod proffil uchel yn cael ei roi o fewn yr awdurdod lleol i gynllunio mewn partneriaeth gan felly hyrwyddo newid strategol i blant a phobl ifanc yn y maes;
* Yn drydydd, y Cyfarwyddwr Arweiniol fydd yn gyfrifol am sicrhau bod yr awdurdod lleol yn gweithredu Confensiwn y Cenhedloedd Unedig ar Hawliau'r Plentyn.

Mae'r cyfrifoldeb hwn yn ychwanegol at ond yn annibynnol ar unrhyw gyfrifoldeb gweithredol sydd gan y Cyfarwyddwr Arweiniol ar gyfer gwasanaeth penodol neu grŵp o wasanaethau a gallai fod yn gysylltiedig ag unrhyw Gyfarwyddwr priodol o fewn y Tîm Gweithredol Corfforaethol.

**4.4 Swyddogion Arweiniol Corfforaethol**

Bydd pob Swyddog Arweiniol Corfforaethol - trwy eu Timau Rheoli - yn gyfrifol ar y cyd am sicrhau bod yr holl ofynion statudol o ran diogelu a hyrwyddo lles plant ac oedolion yn cael sylw dyledus. Mae hyn yn cynnwys ansawdd, cynnwys ac amlder yr hyfforddiant a ddarperir a chadw cofnodion hyfforddi staff digonol.

Mae'n rhaid i bob Swyddog Arweiniol Corfforaethol sicrhau bod eu staff yn cael eu gwirio'n briodol trwy weithdrefnau'r Gwasanaeth Datgelu a Gwahardd, a bod eu staff yn cydymffurfio â Pholisi a Chanllawiau Diogelu Plant ac Oedolion mewn Perygl. Mae'n rhaid i bob Swyddog Arweiniol Corfforaethol sefydlu trefniadau i sicrhau eu bod nhw'n cydymffurfio â gofynion y polisi hwn a Pholisi Cofnodion Troseddol y Cyngor. Mae'n rhaid i bob Swyddog Arweiniol Corfforaethol sicrhau bod cofnodion yn cael eu cadw o bob gwiriad sy'n cael ei wneud gan y Gwasanaeth Datgelu a Gwahardd.

Disgwylir i bob Swyddog Arweiniol Corfforaethol gydlynu a gweithredu'r Polisi a Chanllawiau Diogelu Plant ac Oedolion mewn Perygl yn eu Gwasanaeth. Disgwylir i'r Polisi hwn gael ei amlygu a'i gyfeirio ato fel eitem sefydlog mewn cyfarfodydd yn rheolaidd er mwyn sicrhau bod trefniadau diogelu cadarn yn eu lle o fewn pob maes gwasanaeth.

Bydd yn ofynnol i bob Swyddog Arweiniol Corfforaethol enwebu 'Swyddog Diogelu Dynodedig' (gweler **4.5 ac Atodiad 11**) sy'n gyfrifol am ddelio â diogelu plant ac oedolion.

Bydd yn ofynnol i bob Swyddog Arweiniol Corfforaethol ddarparu gwybodaeth yn rheolaidd ynghylch y trefniadau diogelu o fewn eu meysydd gwasanaeth i Uwch Grŵp Arweiniol y Cyngor sy'n cynnwys diogelu fel eitem sefydlog ar yr agenda.

4.5 Swyddogion Diogelu Dynodedig o fewn pob Gwasanaeth

Bydd yn ofynnol i bob Gwasanaeth o fewn y Cyngor enwebu "Swyddog Diogelu Dynodedig" i ddelio â materion diogelu plant ac oedolion.

Mae'r Swyddogion Diogelu Dynodedig yn gyfrifol am:

* weithredu fel ffynhonnell allweddol o gyngor a chefnogaeth i staff eraill yn y Gwasanaeth ar holl faterion diogelu;
* bod yn gyfarwydd â Pholisi a Chanllawiau Diogelu Plant ac Oedolion sydd mewn Perygl Cyngor Sir Ceredigion, ynghyd â Gweithdrefnau Amddiffyn Plant Cymru Gyfan, a'r Polisi a Gweithdrefnau Diogelu Oedolion Agored i Niwed;
* sicrhau bod gweithdrefnau mewnol effeithiol yn eu lle i ddelio â phryderon o fewn y Gwasanaeth, gan weithio'n agos gyda'r Gwasanaethau Cymdeithasol i gyflawni hyn;

sicrhau bod y broses o gydymffurfio â'r Polisi a Chanllawiau yn cael ei monitro trwy adrodd yn rheolaidd i'r Bwrdd Diogelu Strategol Ceredigion.

* mynychu hyfforddiant perthnasol ar gyfer "Swyddogion Dynodedig".
* mynychu cyfarfodydd Grŵp y Swyddogion Dynodedig.

Dylai unrhyw aelod o staff sydd â phryderon ynglŷn ag ymddygiad cydweithiwr tuag at blant neu oedolyn gysylltu â'r Swyddog Dynodedig o fewn y Gwasanaeth ar unwaith (gweler **Atodiad 11**).

4.6 Pob Rheolwr Llinell

Mae pob Rheolwr Llinell yn gyfrifol am sicrhau bod y staff y maent yn gyfrifol amdanynt yn cael yr hyfforddiant y mae ei angen arnynt, yn gymesur â'u cyfrifoldebau.

Rhoddir blaenoriaeth i hyfforddi Swyddogion Diogelu Dynodedig ym mhob Gwasanaeth.

4.7 Pob Aelod o Staff a Gwirfoddolwyr (gan gynnwys llywodraethwyr ysgol)

Mae pob aelod o staff a gwirfoddolwyr yn gyfrifol am gyflawni eu dyletswyddau mewn ffordd sy'n diogelu ac yn hyrwyddo lles plant ac oedolion.

Rhaid iddynt hefyd weithredu mewn ffordd sy'n eu hamddiffyn rhag honiadau anghywir o gam-drin cyn belled ag y bo'n bosibl, yn unol â'r polisi hwn.

Rhaid iddynt ddwyn materion o bryder am ddiogelwch a lles plant ac oedolion at sylw'r Swyddog Dynodedig o fewn eu Gwasanaeth.

Dylai unrhyw aelod o staff sydd â phryderon am ymddygiad cydweithiwr tuag at blant neu oedolyn gysylltu â'r Swyddog Dynodedig o fewn y Gwasanaeth ar unwaith.

4.8 Contractwyr, Is-gontractwyr neu Sefydliadau eraill a ariennir gan neu ar ran Cyngor Sir Ceredigion

Mae contractwyr, isgontractwyr neu sefydliadau eraill a ariennir gan neu ar ran y Cyngor yn gyfrifol am drefnu gwiriadau drwy'r Gwasanaeth Datgelu a Gwahardd a'r Awdurdod Diogelu Annibynnol, a sicrhau bod eu staff yn cydymffurfio â threfniadau rheoleiddiol a chytundebol ynghylch diogelu plant ac oedolion. Yn ogystal mae'n ofynnol i rai sefydliadau gynnal hunanasesiad blynyddol o'r trefniadau diogelu ac adrodd ar y canlyniadau, fel rhan o drefniadau monitro'r contract. Disgwylir i hyn fod yn gymwys i fwy o sefydliadau ymhen amser. Mae contractwyr hefyd yn gyfrifol am roi gwybod i reolwyr perthnasol y Cyngor am unrhyw bryderon sydd ganddynt a chyfeirio at faterion amddiffyn.

4.9 Yr Aelodau Etholedig

Yr Aelod Cabinet Gwasanaethau Plant a Diwylliant yw'r Aelod Arweiniol ar gyfer Diogelu o fewn Cyngor Sir Ceredigion.

**Aelod Cabinet yn gyfrifol am Wasanaethau Plant a Diwylliant:**

**Y** **Cynghorydd Catherine Hughes**

Ffôn: 01974298700

E-bost: [catherine.hughes@ceredigion.gov.uk](mailto:catherine.hughes@ceredigion.gov.uk)

Mae’r Aelod Cabinet yn gyfrifol am Wasanaethau Plant a Diwylliant, yr Aelod Cabinet yn gyfrifol am Wasanaethau Dysgu a Dysgu Gydol Oes (Hyrwyddwr yr Aelodau - Plant a Phobl Ifanc) a’r Aelod Cabinet yn gyfrifol am Wasanaethau Oedolion yn aelodau sefydlog o Fwrdd Diogelu Strategol Ceredigion (gweler 7.1 isod).

**Aelod Cabinet yn gyfrifol am Wasanaethau Dysgu a Dysgu Gydol Oes:**

**Y Cynghorydd Catrin Miles**

Ffôn: 01239 613637

E-bost: [catrin.miles@ceredigion.gov.uk](mailto:catrin.miles@ceredigion.gov.uk)

**Aelod Cabinet yn gyfrifol am Wasanaethau Oedolion:**

**Y Cynghorydd Alun Williams**

Ffôn: 01970 617544

E-bost: [alun.williams@ceredigion.gov.uk](mailto:alun.williams@ceredigion.gov.uk)

Bydd yr Aelod Cabinet yn gyfrifol am Wasanaethau Plant a Diwylliant, yr Aelod Cabinet yn gyfrifol am Wasanaethau Dysgu a Dysgu Gydol Oes a'r Aelod Cabinet yn gyfrifol am Wasanaethau Oedolion yn adrodd ar waith Bwrdd Diogelu Strategol Ceredigion i bob Aelod o'r Cabinet yn flynyddol.

Bydd pob Aelod Cabinet yn cael sicrwydd gan yr Aelod Cabinet yn gyfrifol am Wasanaethau Plant a Diwylliant, yr Aelod Cabinet yn gyfrifol am Wasanaethau Dysgu a Dysgu Gydol Oes a’r Aelod Cabinet yn gyfrifol am Wasanaethau Oedolion fod rhaglen waith glir yn ei lle, a bod polisïau a gweithdrefnau'r Cyngor yn gadarn ym maes diogelu. Yn ogystal, bydd rhaid adrodd bod trefniadau addas ar waith er mwyn monitro perfformiad pob Gwasanaeth o ran adolygu a gwerthuso polisïau. Bydd cyfle yn ogystal yn yr Adroddiad Blynyddol i'r tri Aelod Cabinet sy'n gwasanaethu ar y Bwrdd Diogelu Strategol Ceredigion dynnu sylw at unrhyw rwystrau neu bryderon sydd ganddynt o ran ymateb neu berfformiad unrhyw Wasanaeth o fewn y Cyngor.

Bydd unrhyw wersi a ddysgir o Adolygiadau o Ymarfer Plant ac Oedolion yn cael eu dwyn at sylw'r Aelodau Cabinet hefyd fel rhan o'r Adroddiad Blynyddol.

Bydd Aelodau'r Pwyllgor Cydlynu Trosolwg a Chraffu (10 Cynghorydd) yn cael gwybod am waith y Bwrdd Diogelu Strategol Ceredigion drwy Adroddiad Blynyddol. Bydd hyn yn rhoi cyfle i'r Aelodau graffu a herio Aelodau Bwrdd Diogelu Strategol Ceredigion. Bydd Aelodau'r Pwyllgor Craffu yn cael gwybod am raglen waith Bwrdd Diogelu Strategol Ceredigion, y cynnydd yn erbyn y rhaglen waith hon, a'r prif negeseuon sy'n deillio o'r trefniadau rheoli perfformiad. Bydd sylwadau'r Pwyllgor Craffu yn llywio ac yn dylanwadu ar flaenoriaethau rhaglen waith Bwrdd Diogelu Strategol Ceredigion.

Bydd pob Cynghorydd Sir yn cael adroddiad ar waith Bwrdd Diogelu Strategol Ceredigion - a hynny ar ffurf Adroddiad Blynyddol a fydd yn adolygu'r hyn a gyflawnwyd gan y Panel, ynghyd â blaenoriaethau'r rhaglen waith dros y flwyddyn i ddod. Bydd yr adroddiad yn cael ei gyflwyno i'r Cyngor Llawn - ar ôl cael ei ystyried gan Aelodau'r Cabinet. Bydd pob Aelod yn cael gwybodaeth trwy'r Adroddiad Blynyddol ar effeithiolrwydd trefniadau a gweithdrefnau diogelu plant ac oedolion y Cyngor.

Disgwylir i bob Cynghorydd Sir fynychu hyfforddiant ym maes diogelu plant ac oedolion. Cedwir cofrestr o'r rhai sy'n mynychu a bydd hyn yn cael ei adrodd fel rhan o’r trefniadau monitro perfformiad a gydlynir gan Fwrdd Diogelu Strategol Ceredigion. Bydd yr hyfforddiant yn codi ymwybyddiaeth Cynghorwyr Sir Ceredigion o'r Polisi a Chanllawiau, ac yn gwella dealltwriaeth y Cynghorwyr o'r gweithdrefnau diogelu sy'n bodoli yn y Cyngor.

Mae copi o'r ddogfen "Canllawiau Ymarfer Da i Gynghorwyr" i'w weld yn **Atodiad 5**.

**5.0 Canllawiau Ychwanegol**

Mae copi o "Arwyddion o Gamdriniaeth" i'w weld yn **Atodiad 1** a'r "Cod Ymddygiad ar gyfer Cyflogeion Llywodraeth Leol" yn **Atodiad 2**.

Yn ogystal, yn **Atodiad 3** ceir datganiad o ymrwymiad y Cyngor i hyfforddi staff (a Chynghorwyr) ym maes diogelu. Mae **Atodiad 4** hefyd yn cyflwyno canllawiau manwl mewn perthynas â'r Gwasanaeth Datgelu a Gwahardd / Polisi Recriwtio Diogel.

Mae copi o'r canllawiau manwl yn ymwneud â "Delio â Honiadau o Gam-drin Proffesiynol" i'w weld yn **Atodiad 7.**

6.0 Y Broses Gyfeirio

* Dylai unrhyw aelod o staff sydd â phryder ynglŷn ag ymddygiad cydweithiwr tuag at blentyn neu oedolyn gysylltu â Rheolwr Dynodedig o fewn y Gwasanaeth ar unwaith.
* Os oes gan Gynghorydd Sir (neu unrhyw aelod o'r cyhoedd) bryder ynglŷn â diogelwch unigolyn dylai gysylltu â Porth Gofal ar unwaith ar 01545 574000.
* Dylid cysylltu â Gwasanaeth Tu Allan i Oriau'r Gwasanaethau Cymdeithasol ar 0300 4563554 os yw'r mater yn codi ar ôl 5.00pm, Llun - Gwener ac ar benwythnosau a Gwyliau Banc.
* Bydd rhaid cysylltu â'r Heddlu ar unwaith os yw'r plentyn neu oedolyn mewn perygl.
* Os nad yw'r Swyddog Dynodedig ar gael, dylid cyfeirio'r mater i'r Porth Gofal/ Gwasanaeth Tu Allan i Oriau (manylion fel y nodir uchod). Mae'n hollbwysig i beidio ag oedi.
* Mae copi o'r Ffurflen Gyfeirio i'w weld yn **Atodiad 6a** a gwybodaeth ategol yn **Atodiad 6b.**

7.0 Trefniadau Corfforaethol a Llywodraethu eraill

Mae'r adran hon yn amlinellu'r prif drefniadau corfforaethol a llywodraethu eraill sy'n weithredol mewn perthynas â diogelu.

Mae trefniadau diogelu yn cael eu hadolygu'n rheolaidd er mwyn sicrhau ymagwedd gadarn o wella'n barhaus. Mae cyfathrebu parhaus agos rhwng cyfarfodydd a fforymau perthnasol yn hollbwysig er mwyn cyflawni'r nodau hyn.

Mae'r Polisi hwn ar y cyd â Chynllun Gwaith Diogelu Cyngor Sir Ceredigion (neu'r Cynllun Gweithredu) (**Atodiad 9**) yn ddogfennau pwysig sy'n helpu i hwyluso'r ymagwedd hon.

**7.1 Bwrdd Diogelu Strategol Ceredigion**

Ar lefel gorfforaethol, mae'r cyfrifoldeb am gynnal trosolwg o'r trefniadau diogelu plant ac oedolion wedi cael ei ddirprwyo gan y Cabinet i Fwrdd Strategol Diogelu Ceredigion.

Prif gyfrifoldebau'r Bwrdd yw sicrhau bod trefniadau cadarn ar gyfer diogelu plant ac oedolion yn eu lle o fewn Cyngor Sir Ceredigion.

Bydd y Bwrdd yn gweithredu ar lefel strategol er mwyn:

* Rhoi sicrwydd i Aelodau Arweiniol perthnasol bod gweithdrefnau'r Cyngor yn gadarn ar gyfer materion diogelu plant ac oedolion;
* Cael a herio gwybodaeth yn y Cynllun Gwaith Diogelu Corfforaethol (Cynllun Gwaith), a chyfrannu at gynnydd y gweithgareddau/camau gweithredu y cyfeirir atynt yn y cynllun hwnnw;
* Dwyn ynghyd gwaith rhyngadrannol ym maes diogelu gan sicrhau cyfathrebu corfforaethol effeithiol;
* Cefnogi swyddogaethau a dyletswyddau'r Cyfarwyddwr Statudol (Gwasanaethau Cymdeithasol) o fewn y Cyngor;
* Goresgyn unrhyw rwystrau posibl a allai atal rhoi gweithdrefnau effeithiol a llwyddiannus yn eu lle;
* Cael ac ystyried gwybodaeth am dueddiadau ynghylch honiadau o gam-drin proffesiynol, gan fabwysiadu cynlluniau gweithredu i ymateb pe bai'r angen yn codi;
* Ystyried a deall goblygiadau Adolygiadau Ymarfer Plant ac Oedolion, a sicrhau bod y Cyngor yn ymateb yn effeithiol i'r argymhellion o fewn adolygiadau o'r fath;
* Ystyried a deall goblygiadau adroddiadau a gohebiaeth arall yn ymwneud â diogelu a sicrhau bod y Cyngor yn ymateb yn effeithiol i argymhellion;
* Derbyn a herio Adroddiad Blynyddol y Cyfarwyddwr Statudol;
* Cymeradwyo Polisi a Chanllawiau Diogelu pob Gwasanaeth o fewn y Cyngor.
* Mae gan y Bwrdd rôl allweddol i'w chwarae o ran sicrhau bod pob Gwasanaeth yn cyflawni ei ddyletswyddau yn unol â Pholisi a Chanllawiau Diogelu'r Cyngor.
* Mae'r Bwrdd hefyd yn sicrhau bod systemau yn eu lle gan bob Gwasanaeth i ddangos ei fod yn cyflawni ei swyddogaethau mewn ffordd sy'n diogelu plant ac oedolion.
* Mae'r Bwrdd yn cwrdd bob tri mis. Mae copi o’r Cylch Gorchwyl y Bwrdd i'w weld yn **Atodiad 8.**

7.2 Grŵp Swyddogion Dynodedig ar gyfer Diogelu Plant ac Oedolion

Mae’r Grŵp Swyddogion Dynodedig ar gyfer Diogelu Plant ac Oedolion yn atebol i Fwrdd Diogelu Strategol Ceredigion ac yn gweithio yn unol ag arweiniad a gofynion y Bwrdd hwnnw.

Mae'r Grŵp yn cyflwyno cofnodion o'i gyfarfodydd a'r holl adroddiadau perthnasol ynglŷn â'r cynnydd a wnaed yn erbyn cynlluniau prosiect gwahanol i'r Bwrdd Strategol yn rheolaidd. Mae’r Grŵp hefyd yn dwyn sylw at unrhyw rwystrau a allai effeithio ar ei waith.

Aelodaeth y Grŵp yw'r Swyddogion Diogelu Dynodedig o bob Gwasanaeth o fewn y Cyngor.

Mae'r Grŵp yn gyfrwng allweddol i sicrhau fod y Swyddogion Diogelu Dynodedig yn cydweithio a rhannu gwybodaeth ar draws y Cyngor. Maent hefyd yn adnabod unrhyw fylchau yng ngweithdrefnau'r Cyngor ym maes diogelu ynghyd a chyflwyno argymhellion i'r Bwrdd Diogelu Strategol Ceredigion ynglŷn â diweddaru neu ddiwygio polisi'r Cyngor yn y maes hwn.

Rôl bwysig arall y Grŵp Swyddogion yw monitro perfformiad ar draws y gwasanaethau o safbwynt diogelu plant ac oedolion. Mae'r Grŵp yn adrodd ddwywaith y flwyddyn i'r Bwrdd Diogelu Strategol Ceredigion yn hyn o beth, gan dynnu sylw at unrhyw bryderon neu rwystrau.

Bydd y camau gweithredu a'r materion a nodir gan y Grŵp yn cael eu cynnwys yn y Cynllun Gwaith Diogelu Corfforaethol (Cynllun Gweithredu) ar ôl iddo gael ei ystyried a'i gymeradwyo gan y Bwrdd. Bydd y Grŵp Swyddogion yn cyfrannu at gynnydd y gweithgareddau/camau gweithredu y cyfeirir atynt o fewn y Cynllun Gweithredu.

7.3 Pwyllgor Cydlynu Trosolwg a Chraffu

Mae cylch gorchwyl Pwyllgor Cydlynu Trosolwg a Chraffu'r Cyngor yn cynnwys craffu a herio gwaith **Bwrdd Diogelu Strategol Ceredigion** a gweithgareddau diogelu eraill ar draws yr awdurdod lleol.

Yn benodol, bydd y Pwyllgor yn derbyn adroddiad blynyddol y Bwrdd Diogelu Strategol Ceredigion cyn ei gyflwyno i'r Cabinet a'r Cyngor Llawn.

Mae'n hollbwysig bod Aelodau'r Pwyllgor yn cael gwybodaeth a dealltwriaeth yn y maes, ac yn ymwybodol o hyd a lled gwaith y Bwrdd Strategol a'r trefniadau corfforaethol.

7.4 Y Grŵp Arweiniol (gan gynnwys Swyddogion Arweiniol Corfforaethol), y Cabinet a'r Cyngor Llawn

Bydd y Grŵp Arweiniol yn cael diweddariadau rheolaidd am weithgareddau a materion diogelu, ac er mwyn hwyluso hyn mae diogelu yn eitem sefydlog ar yr agenda. Mae hyn yn rhoi sicrwydd i'r Prif Weithredwr ac Uwch Swyddogion eraill, gan gynnwys y Cyfarwyddwr Statudol (Gwasanaethau Cymdeithasol) bod diogelu yn cael sylw dyledus o fewn y Cyngor.

Mae ymrwymiad wedi cael ei wneud hefyd i sicrhau y bydd y Cabinet a'r Cyngor Llawn yn derbyn adroddiad blynyddol gan y Bwrdd Strategol.

**7.5 Y Bwrdd Diogelu Plant Rhanbarthol (CYSUR) a’r Bwrdd Diogelu Oedolion Rhanbarthol (CWMPAS) a Grwpiau Gweithredu Lleol Ceredigion (LOGs)**

Mae gan y Byrddau Diogelu Plant ac Oedolion Rhanbarthol Canolbarth a Gorllewin Cymru a'u Grwpiau Gweithredol Lleol ac is-grwpiau eraill rôl allweddol i'w chwarae o ran llywodraethu a sicrhau ansawdd. Mae'n hollbwysig bod gweithgareddau'r Byrddau yn cael eu hadrodd ac yn cael sylw ar y lefel briodol o fewn y Cyngor.

Mae'r Cyfarwyddwr Statudol (Gwasanaethau Cymdeithasol), sydd hefyd yn Swyddog Arweiniol Corfforaethol - Gwasanaethau Oedolion a Swyddog Arweiniol Corfforaethol - Gwasanaethau Plant yn aelodau o'r Byrddau Diogelu Rhanbarthol. Mae'r ddau Bennaeth Gwasanaeth hefyd yn cadeirio'r Grwpiau Gweithredol Lleol (Ceredigion).

**DIOGELU - LLYWODRAETHU RHANBARTHOL A CHORFFORAETHOL**

**RHANBARTHOL**

**BWRDD DIOGELU RHANBARTHOL**

**OEDOLION A PHLANT**

**(Ceredigion, Sir Gaerfyrddin, Sir Benfro, Powys)**

****

**BWRDD STRATEGOL DIOGELU CEREDIGION**

**CYNGOR SIR CEREDIGION GRŴP ARWEINIOL**

**& SWYDDOGION ARWEINIOL CORFORTHAETHOL**

**SICRHAU ANSAWDD AC ARCHWILIADAU LLEOL**

**Is-grwpiau Adolygiad Ymarfer Plant ac Adolygiad Ymarfer Oedolion**

**Bwrdd Lleol Diogelu Plant - Cangen Iau**

**Paneli Adolygiad Ymarfer Plant ac Adolygiad Ymarfer Oedolion**

**LLEOL**

**CYNGOR SIR CEREDIGION**

**CABINET A'R CYNGOR LLAWN**

**GRWPIAU GWEITHREDOL LLEOL CEREDIGION - OEDOLION, PLANT (gan gynnwys materion trawsbynciol)**

**Is-grŵp Polisi a Gweithdrefnau**

**FFORWM PROFFESIYNOL**

**AML-ASIANTAETHOL**

|  |
| --- |
|  |

**GRŴP O SWYDDOGION DIOGELU DYNODEDIG DIOGELU OEDOLION A PHLANT SYDD MEWN PERYGL**

**PARTNERIAETH DIOGELWCH CYMUNEDOL**

**POB MAES GWASANAETH CYNGOR SIR CEREDIGION**

**PWYLLGOR CYDLYNU TROSOLWG A CHRAFFU**

**8.0 Adrodd, Monitro ac Adolygu**

Bydd y Bwrdd Strategol yn cyhoeddi Adroddiad Blynyddol.

Bydd yr Adroddiad Blynyddol hwn yn tynnu sylw at berfformiad y Cyngor o ran Cydymffurfio a'r Polisi a Chanllawiau Corfforaethol, Cynllun Gwaith Diogelu Corfforaethol (Cynllun Gweithredu), a data perfformiad arall.

O ran y data perfformiad, rhoddir sylw penodol i gynnydd yn erbyn y canlynol:

**# atgyfeiriadau POVA a chwblhawyd yn y cyfnod**

**# atgyfeiriadau amddiffyn plant yn y cyfnod**

**% y staff yn dechrau swydd gyda dau eirda a gwiriad CRB/DBS**

**% y staff yn derbyn hyfforddiant diogelu fel rhan o'r rhaglen ymsefydlu**

**% yr atgyfeiriadau plant yn ystod y flwyddyn lle caiff penderfyniad ei wneud o fewn 1 diwrnod gwaith (SCC/006)**

**% yr asesiadau cychwynnol wedi eu cwblhau yn ystod y flwyddyn lle mae tystiolaeth bod Gweithiwr Cymdeithasol wedi gweld y plentyn (SCC/011a)**

**% yr adolygiadau amddiffyn plant sy'n cael eu cynnal o fewn yr amserlen statudol yn ystod y flwyddyn (SCC/034)**

**% yr asesiadau cychwynnol wedi eu cwblhau o fewn 7 diwrnod gwaith (SCC/042a)**

**% y cleientiaid oedolion â chynllun gofal ar 31 Mawrth y dylai eu cynlluniau gofal fod wedi'u hadolygu ac a gafodd eu hadolygu yn ystod y flwyddyn (SCA/007)**

**% y Cynghorwyr sy'n mynychu hyfforddiant diogelu**

**% yr atgyfeiriadau amddiffyn oedolion wedi'u cwblhau yn ystod y flwyddyn, y canran lle mae'r perygl wedi ei reoli (SCA/019)**

**% yr atgyfeiriadau sy'n cael eu hailgyfeirio o fewn 12 mis**

Bydd yr Adroddiad Blynyddol yn cael ei gyflwyno i'r Grŵp Arweiniol, y Pwyllgor Cydlynu Trosolwg a Chraffu, y Cabinet ac i'r Cyngor Llawn.

Yn ogystal bydd y Bwrdd Strategol yn darparu adroddiad i'r Grwpiau Gweithredol Lleol.

Yn ogystal â'r Adroddiad Blynyddol, bydd y Bwrdd Strategol yn cael adroddiad bob tri mis yn amlinellu perfformiad dangosyddion sy'n ymwneud â'r maes diogelu.

Bydd argymhellion ar gyfer unrhyw Adolygiadau Ymarfer Plant ac Oedolion yn cael ei graffu gan y Bwrdd Strategol hefyd, a bydd unrhyw gamau gweithredu perthnasol yn cael eu cynnwys o fewn y Cynllun Gwaith Diogelu Corfforaethol (Cynllun Gweithredu).

Caiff unrhyw bryderon ynghylch tanberfformiad eu hadrodd yn uniongyrchol i'r Cyfarwyddwr Strategol a'r Swyddog Arweiniol Corfforaethol priodol, a bydd angen cael cynllun gweithredu clir er mwyn ymateb i'r pryderon.

Bydd nifer o ddulliau yn cael eu defnyddio i fonitro dealltwriaeth o'r gweithdrefnau a chydymffurfio â nhw, e.e. arolygiadau, un i un, adolygiadau gwasanaeth blynyddol, proses fonitro chwarterol gorfforaethol, adborth gan staff, gwiriadau rheolaidd ac ad-hoc.

Bydd y Polisi Diogelu hwn yn cael ei adolygu'n flynyddol neu os gwneir unrhyw newidiadau i ddeddfwriaeth, neu i ystyried newidiadau mewn arferion gweithio ac allai ddeillio o ddigwyddiadau neu honiadau. Mae’r Swyddog Arweiniol Corfforaethol - Gwasanaethau wedi dirprwyo awdurdod i ddiwygio’r polisi a’r canllawiau corfforaethol ar gyfer diogelu plant ac oedolion sydd mewn perygl yn unol â hynny.

Mae manylion pellach ynglŷn a’r modd y bydd y Cyngor yn mesur effaith a monitro i'w gweld yn **Atodiad 10**.

**9.0 Atodiadau 1-10**

|  |  |  |
| --- | --- | --- |
| **Atodiad 1** | Arwyddion o Gamdriniaeth |  |
| **Atodiad 2** | Cod Ymddygiad ar Gyfer Cyflogeion Llywodraeth Leol |  |
| **Atodiad 3** | Hyfforddiant Diogelu |  |
| **Atodiad 4** | DBS/Polisi Recriwtio Diogel (ar gyfer staff sy'n gweithio gyda grwpiau agored i niwed - Plant a/neu Oedolion) |  |
| **Atodiad 5** | Canllawiau Ymarfer Da i Gynghorwyr: Cyswllt Diogel gyda Phlant ac Oedolion Bregus |  |
| **Atodiad 6** | Y Ffurflen Gyfeirio a Gwybodaeth Ategol  Oedolion wrth Risg Ffurflen Gyfeirio Atodiad 6a  Cysur Ffurflen Gyfeirio Atodiad 6b  Gwybodaeth Ategol Oedolion wrth Risg Atodiad 6c  Gwybodaeth Ategol Cysur Atodiad 6d |  |
| **Atodiad 7** | Cofnodion Honiadau Amddiffyn Plant/Oedolion yn erbyn Aelod Staff neu Wirfoddolwr |  |
| **Atodiad 8** | Cylch Gorchwyl y Bwrdd Strategol: Diogelu Ceredigion |  |
| **Atodiad 9** | Cynllun Gwaith Diogelu Corfforaethol (Cynllun Gweithredu) |  |
| **Atodiad 10** | Mesur Effaith a Monitro |  |
| **Atodiad 11** | Swyddogion Diogelu Dynodedig |  |